Chevrolet Camaro 1ης γενιάς

Η πρώτη γενιά της Chevrolet Camaro κυκλοφόρησε στην αγορά των ΗΠΑ στις 29 Σεπτεμβρίου 1966, ως μοντέλο της σεζόν (model year) του 1967, και μάλιστα εισήχθη την ίδια σεζόν με την δίδυμη (και διαχρονικά λίγο ακριβότερη) Pontiac Firebird πρώτης γενιάς, με την οποία και μοιραζόταν την ίδια πλατφόρμα, την αυτοφερόμενη (ενιαίο δομικό σύνολο) F-body. Και τα δύο μοντέλα σχεδιάστηκαν από τον μητρικό όμιλο της General Motors με σκοπό να ανταγωνιστούν την Ford Mustang, που είχε πρωτοκυκλοφορήσει το 1964 και σήμερα βρίσκεται στην έκτη γενιά της. Σύμφωνα με την General Motors, η ονομασία Camaro προήλθε από τη γαλλική λέξη «camarade», η οποία μεταφράζεται ως «σύντροφος».

 Η πρώτη γενιά της Camaro έφτασε στις αμερικανικές αντιπροσωπείες στις 29 Σεπτεμβρίου 1966, με βάση την καινούρια τότε πλατφόρμα F-body. Το σασί αυτό διατηρήθηκε έως τη λήξη της Camaro τέταρτης γενιάς, τον Αύγουστο του 2002, και ήταν 2-πορτο, 4-θέσιο (με σαλόνι αυστηρά 2+2), με τη διάταξη «κινητήρας μπροστά / πίσω κίνηση» και αυτοφερόμενο (δηλαδή ενιαίο δομικό σύνολο, αντί το συνηθέστερο την τότε εποχή τύπου σκάλας, όπως αποκαλείται το «χτιστό» πάνω σε πλατφόρμα), αν και έφερε ένα μπροστινό υπο-πλαίσιο. Από το πρώτο έτος κυκλοφορίας της, η πρώτη γενιά της Camaro διατέθηκε ως coupé και convertible (καμπριολέ). Το ντιζάιν της θεωρήθηκε, και τότε και διαχρονικά, ως άκρως εντυπωσιακό, με έντονη προσωπικότητα, και δεν είναι τυχαίο ότι έδωσε την έμπνευση για το ρετρό ντιζάιν της πέμπτης γενιάς της Camaro, που παρήχθη μεταξύ του 2009 και του 2015. Οι βασικοί κινητήρες του μοντέλου ήταν δύο 6-κύλινδροι σε σειρά (I6), κυβισμού 3.8 και 4.1 λίτρων, αλλά οι περισσότεροι κινητήρες ήταν 8-κύλινδροι V8 κατά την Αμερικανική παράδοση. Μοναδικό μελανό σημείο ήταν το απαράδεκτο, ακόμα και για τα δεδομένα της δεκαετίας του 1960, 2-τάχυτο αυτόματο κιβώτιο ορισμένων εκδόσεων. Οι άλλες εκδόσεις συνδυάζονταν με 3-τάχυτο αυτόματο κιβώτιο ή 3-τάχυτο μηχανικό κιβώτιο και στην έκδοση Camaro Z-28 με 4-τάχυτο μηχανικό κιβώτιο. Το μοντέλο γνώρισε αμέσως τεράστια εμπορική επιτυχία και είναι εντυπωσιακό ότι στα μόλις 3 χρόνια παραγωγής της πρώτης γενιάς, παρήχθησαν συνολικά 690.138 αντίτυπα από αυτήν. Εδώ πάντως πρέπει να τονιστεί ότι η τελευταία σεζόν ήταν εξαιρετικά μεγάλης διάρκειας, καθώς έφτασε μέχρι τον Νοέμβριο του 1969, λόγω κάποιων μηχανολογικών προβλημάτων που καθυστέρησαν την εισαγωγή της δεύτερης γενιάς έως τον Φεβρουάριο του 1970. Μάλιστα κυκλοφόρησε τότε ένας λαϊκός μύθος ότι οι τελευταίες Chevrolet Camaro πρώτης γενιάς πωλήθηκαν ως μοντέλα 1970, αλλά στην πραγματικότητα ο κωδικός αναγνώρισης των οχημάτων VIN γράφει 1969 σε όλα τα αντίτυπα. Τέσσερις εκδόσεις ήταν διαθέσιμες στην Camaro πρώτης γενιάς, με συνολικά 80 εργοστασιακές επιλογές και ακόμα 40 αξεσουάρ στα σημεία πώλησης: Camaro: η βασική έκδοση. Προσφερόταν με κινητήρες 6-κύλινδρους σε σειρά, καθώς και με V8 κινητήρες, κυβισμού 327 κυβικών ιντσών (5.4 λίτρων) και 350 κυβικών ιντσών (5.7 λίτρων). Camaro RS (Rally Sport): Αυτή η έκδοση είχε κάποιες αισθητικές προσθήκες, μαύρη γρίλια με κρυμμένους προβολείς, διαφορετικά πίσω φανάρια και ειδικές πινελιές στο εσωτερικό. Camaro SS (Super Sport): Η έκδοση Camaro SS ήταν εξοπλισμένη με τον κινητήρα V8 των 350 cu.in. (5.7 λίτρων) ή τον κινητήρα big block V8 των 396 cu.in. (6.5 λίτρων). Μπορούσε να παραγγελθεί μαζί με το πακέτο RS, ως η Camaro RS / SS. Camaro Z-28: Προήλθε από τη βασική έκδοση της Camaro, κυκλοφόρησε τον Δεκέμβριο του 1966, ενώ πήρε μέρος και στους αγώνες Trans-Am Series. Έφερε μπροστινά δισκόφρενα, κινητήρα V8 κυβισμού 302 cu.in. (4.9 λίτρων) και 4-τάχυτο μηχανικό κιβώτιο. Αρχικά δεν έγινε αντιληπτή από τους περισσότερους υποψήφιους αγοραστές, με αποτέλεσμα την πρώτη σεζόν να πωληθούν μόλις 602 αντίτυπα της Z-28, συν 100 ρεπλίκες του αυθεντικού Indianapolis Pace Car, αλλά στις 2 επόμενες σεζόν, μόλις άρχισε διαδίδεται η φήμη της, η ζήτηση αυξήθηκε ραγδαία και ως αποτέλεσμα 7.199 αντίτυπα της Z28 πωλήθηκαν το 1968 και 20.302 αντίτυπα το 1969.Κατά τις 3 σεζόν παραγωγής της πρώτης γενιάς, δεν υπήρξαν αξιόλογες αισθητικές αλλαγές στις επιμέρους εκδόσεις της. Μοναδική εμφανής διαφορά είναι το μπροστινό τρίγωνο εξαερισμού στα μπροστινά παράθυρα κατά την πρώτη σεζόν, του 1967, το οποίο μετά καταργήθηκε. Standard Catalog of Chevrolet 1912–2003, Krause Publications, 2003, ISBN 0-87349-680-9. First Generation Camaro dedicated Site/ 1967, 1968 & 1969 Camaros. COPO 427: The Relentless Pursuit of Acceleration.